Pakistan / Yleinen tilannekatsaus

Pakistan / Brief overview

**Kysymykset**

1. Millainen on Pakistanin yleinen poliittinen ja yhteiskunnallinen tilanne ja turvallisuustilanne?
2. Millainen on maan yleinen ihmisoikeustilanne?
3. Millainen on maan yleinen humanitaarinen tilanne huomioiden erityisesti vuoden 2022 tulvat?

***Questions***

*1. What is the general political, societal, and security situation in Pakistan?
2. What is the general human rights situation in Pakistan?
3. What is the general humanitarian situation in Pakistan, in regard of the floods in 2022?*

## Millainen on Pakistanin yleinen poliittinen ja yhteiskunnallinen tilanne sekä turvallisuustilanne?

Pakistan on parlamentaarinen liittovaltio, jota johtavat pääministeri ja presidentti.[[1]](#footnote-1) Käytännössä myös Pakistanin armeijalla on merkittävää valtaa maan politiikassa, ja maan itsenäisyyden aikana on ollut useita sotilasvallankaappauksia.[[2]](#footnote-2) Pakistan koostuu neljästä provinssista: Balochistanista, Khyber Pakhtunkhwasta (KP), Punjabista ja Sindhistä. Lisäksi Islamabad muodostaa oman pääkaupunkialueensa ja Pakistanin hallitsemaan Kashmiriin kuuluvat Azad Kashmir ja Gilgit-Baltistan omansa.[[3]](#footnote-3)

Pakistanissa on kaksikamarinen parlamentti. Edelliset parlamentin alahuoneen eli kansalliskokouksen vaalit olivat vuonna 2018, joiden jälkeen pääministeriksi valittiin Pakistan Tehreek-i-Insaf (PTI) -puolueen Imran Khan.[[4]](#footnote-4) Huhtikuussa 2022 Pakistanissa alkoi poliittinen kriisi, jonka seurauksena Khan joutui jättämään pääministerin tehtävän saatuaan epäluottamuslauseen maan parlamentilta. Tämän jälkeen pääministeriksi nousi Pakistan Muslim League-Nawaz (PML-N) ja Pakistan Peoples Party (PPP) -puolueiden muodostaman koalition tukema Shehbaz Sharif. Khan tuomitsi erottamisensa laittomaksi ja on vaatinut maahan välittömästi uusia vaaleja. PTI-puolueen kannattajat ovat tämän jälkeen järjestäneet useita mielenosoituksia eri puolilla Pakistania.[[5]](#footnote-5) Imran Khan yritettiin salamurhata hänen osallistuessaan mielenosoitukseen Punjabissa marraskuussa 2022.[[6]](#footnote-6) Seuraavat säännönmukaiset parlamenttivaalit on tarkoitus järjestää lokakuussa 2023. Pakistanin armeijan komentajaksi nousi marraskuussa 2022 lopulla Syed Asim Munir, jonka valintaa Imran Khan on kritisoinut. Aiemman komentajan Qamar Javed Bajwan kerrottiin tukeneen Khania.[[7]](#footnote-7)

Pakistanissa toimii sisäisesti valtiota vastustavia aseellisia ryhmiä, kuten erityisesti Khyber Paktunkhwassa toimivat Pakistanin Talibanina tunnettu **Tehreek-i-Taliban Pakistan (TTP)** ja **ISIS-järjestön Khorasanin-haara ISKP** ja erityisesti Baluchistanin provinssin itsenäisyyttä ajava **Balochistan Liberation Army (BLA)**.[[8]](#footnote-8) Khyber Pakhtunkhwan provinssin niin kutsuttujen heimoalueiden itsenäisyyttä ja omaa ääri-islamistisista islamin tulkintaa ajavan TTP:n arvioidaan voimistuneen sen jälkeen, kun Taliban-liike nousi valtaan Afganistanissa elokuussa 2021. Sen iskujen kerrotaan kohdistuvan etenkin Pakistanin turvallisuusjoukkoihin.[[9]](#footnote-9) TTP ja Pakistanin valtio sopivat tulitauosta kesäkuussa 2022.[[10]](#footnote-10) Tulitauosta huolimatta TTP:n ja Pakistanin armeijan yhteenotot jatkuivat vuoden 2022 jälkipuoliskolla[[11]](#footnote-11), kunnes TTP ilmoitti marraskuussa 2022 tulitauon päättymisestä ja kehotti taistelijoitaan hyökkäyksiin.[[12]](#footnote-12) Myös ISKP:n vaikutusvallan arvioidaan kasvaneen Pakistanissa Talibanin noustua valtaan Afganistanissa ja sen toiminta-alueen arvioidaan ylettyvän KP:n ja Balochistanin lisäksi myös muualle Pakistaniin. Pakistanissa tapahtuu myös sektaarisia yhteenottoja eri uskonryhmien välillä (katso kohta 2, ihmisoikeustilanne).[[13]](#footnote-13)

Sisäisten konfliktien lisäksi Pakistanin tilanteeseen vaikuttaa pitkäaikainen konflikti Kashmirin alueen hallinnasta Intian ja Kiinan kanssa. Pakistan ja Intia ovat sotineet Kashmirin hallinnasta useaan otteeseen ja osapuolten välillä on ollut aselepo vuodesta 2003. Maiden hallitsemien alueiden välisellä aselepolinjalla (Line of Control) on kuitenkin edelleen säännöllisiä laukaustenvaihtoja. Rajakiistat kärjistyivät yhteenotoiksi viimeksi vuosina 2016 ja 2018, jolloin kymmeniä siviilejä sai surmansa Kashmirissa rajan molemmin puolin.[[14]](#footnote-14)

Pakistanilaisen CRSS-ajatuspajan (Center for Research and Security Studies) mukaan vuonna 2021 väkivaltaisuudet alkoivat lisääntyä Pakistanissa, kun ne olivat siihen asti – vuodesta 2015 lähtien – vähentyneet terrorisminvastaisten operaatioiden vaikutuksesta. Vuonna 2021 terrori-iskuissa ja terrorisminvastaisissa operaatioissa sai surmansa yhteensä 850 ihmistä ja 1685 haavoittui. Kuolonuhreista 306 oli siviilejä ja haavoittuneista 420. Eniten kuolonurheja ja haavoittuneita aiheutui Baluchistanin (566 kaikista uhreista) ja Khyber Pakhtunkhwan (538) provinsseissa. Punjabissa uhreja aiheutui 418, Sindhissä 174, Islamabadissa 22, Gilgit-Baltistanissa 13 ja tuntemattomaksi jääneissä paikoissa 804.[[15]](#footnote-15)

CRSS:n mukaan terrori-iskut kiihtyivät Pakistanissa vuoden 2022 aikana erityisesti Tehreek-e-Talibanin (TTP), ISIS-järjestön Khorasanin haaran (ISKP) ja belutsien vastarintaliikkeen Balochistan Liberation Armyn lisättyä iskujaan. Ajatuspajan raportoinnin mukaan Pakistanissa tapahtui 376 terrori-iskua, jotka aiheuttivat kokonaisuudessaan 973 kuolonuhria. Kuolonuhreista 311 oli siviilejä ja lisäksi 514 siviiliä haavoittui terrori-iskuissa. Kaikki kuolonuhrit huomioiden eniten näitä aiheutui Khyber Pakhtunkhwassa (627) ja Punjabissa (279). Kuolonuhrien määrän lisääntyminen verrattuna vuoteen 2021 johtui Khyber Pakhtunkhwassa aiheutuneiden uhrien lisääntymisestä, kun taas muissa provinsseissa uhrien määrät pysyivät edellisvuoteen verrattuna samalla tai alemmalla tasolla. Haavoittuneiden osalta ei ole tällä hetkellä saatavilla maakuntakohtaista tietoa.[[16]](#footnote-16)

Myös pakistanilaisen PIPS-ajatuspajan (Pak Institute for Peace Studies) mukaan terrori-iskut lisääntyivät vuonna 2022 toista vuotta peräkkäin. Tätä ennen terrori-iskujen määrät olivat sen tietojen mukaan laskeneet vuodesta 2014 alkaen. Vuonna 2022 terrori-iskuja tapahtui 262 ja ne aiheuttivat PIPS:n mukaan 152 siviilikuolonuhria ja 498 haavoittunutta. 179 iskun taustalla olivat islamistiset ryhmät ja 79 iskun belutsi- tai sindhitaustaiset ryhmät. Lisäksi tapahtui neljä sektaariseksi luokiteltavaa terrori-iskua. 95 % vuoden 2022 aikana tapahtuneista terrori-iskuista oli Balochistanin ja Khyber Pakhtunkhwan provinsseista. Väkivaltaa lisäsivät PIPS:n arvion mukaan erityisesti TTP ja ISKP.[[17]](#footnote-17)

Turvallisuusvälikohtausten määrä kokonaisuudessaan lisääntyi vuonna 2021 raportoidusta 326 välikohtauksesta vuoden 2022 398 välikohtaukseen. Kaikki turvallisuusvälikohtaukset huomioiden PIPS raportoi 184 siviilikuolonuhrista ja 613 haavoittuneesta, missä oli nousua 13 % vuoteen 2021 verrattuna.[[18]](#footnote-18) Sen sijaan vuonna 2021 välikohtausten määrä oli laskenut vuoden 2020 373 välikohtauksesta. Tähän syyksi kerrotaan Pakistanin rajoilla, erityisesti Kashmirin hallintarajalla, tapahtuneiden rajavälikohtausten määrän merkittävä lasku.[[19]](#footnote-19) Rajavälikohtausten määrä jatkoi laskuaan myös vuonna 2022.[[20]](#footnote-20)

ACLED-konfliktitietokanta raportoi vastaavasti Pakistanissa tapahtuneen vuoden 2022 aikana 997 turvallisuusvälikohtausta. Välikohtauksista 476 oli maataisteluita tai aseellisia yhteenottoja, 297 räjähdeiskuja ja 224 siviilejä vastaan kohdistettua väkivaltaa. Myös ACLEDin mukaan väkivaltaisuudet keskittyivät Balochistanin provinssiin, jossa raportoitiin 433 välikohtausta ja Khyber Pakhtunkhwaan, jossa raportoitiin 423 välikohtausta. Näiden lisäksi välikohtauksia tapahtui 76 Punjabissa, 59 Sindhissä, neljä Islamabadin hallintoalueella ja kaksi Kashmiriin kuuluvassa Gilgit-Baltistanissa.[[21]](#footnote-21)

## Millainen on maan ihmisoikeustilanne?

YK ja kansainväliset ja pakistanilaiset ihmisoikeusjärjestöt mainitsevat Pakistanissa olevan useita ihmisoikeusongelmia.[[22]](#footnote-22) YK toteaa myös, että Pakistanin ihmisoikeustoimielimet eivät vielä täytä Pariisin periaatteissa ihmisoikeuselimille asetettuja vaatimuksia, jotta ne voisivat tehokkaasti edistää ja puolustaa ihmisoikeuksien toteutumista.[[23]](#footnote-23)

Useat lähteet mainitsevat keskeiseksi ongelmaksi ilmaisunvapauteen kohdistuvat rajoitukset, jotka ovat lisääntyneet viime vuosina. Ilmaisunvapauden rajoitukset koskettavat niin mediaa kuin yksittäisiä kansalaisia.[[24]](#footnote-24) Vaikka perustuslaki takaa uskonnonvapauden, sen toteutumisessa on merkittäviä rajoituksia, koskien erityisesti ahmadimuslimien oikeutta harjoittaa uskontoaan. Useat ilmaisun- ja uskonnonvapautta rajoittavat tapaukset perustuvat Pakistanin tiukkoihin jumalanpilkkalakeihin, jotka kieltävät islamin arvostelemisen.[[25]](#footnote-25) Merkittäviä ongelmia ovat myös naisiin kohdistuva sukupuolittunut väkivalta ja seksuaali- ja sukupuolivähemmistöihin kohdistuvat oikeudenloukkaukset.[[26]](#footnote-26)

Korruptio on Pakistanissa laajalle levinnyttä ja viranomaisten tekemiin oikeudenloukkauksiin liittyy vahva rankaisemattomuuden kulttuuri. Turvallisuusviranomaiset ovat käyttäneet kohtuutonta väkivaltaa esimerkiksi mielenosoitusten hajottamiseen.[[27]](#footnote-27) Viranomaiset soveltavat Pakistanin ankariksi kutsuttuja terrorismi- ja kapinanlietsontalakeja myös opposition kukistamiseen ja rajoittavat voimakkaasti viranomaisia arvostelevien kansalaisjärjestöjen toimintaa.[[28]](#footnote-28)

Islamististen järjestöjen harjoittama sektaarinen väkivalta on Pakistanissa vuosikymmeniä jatkunut laaja ongelma.[[29]](#footnote-29) Aiemmin väkivaltaa harjoittivat etenkin sunnalaisuuden deobandilaista suuntausta noudattavat Sipah-e-Sahaba Pakistan (SSP) ja Lashkar-e-Jhangvi -järjestöt, joiden ”puhdasoppiseksi” luonnehdittuun uskontulkintaan on kuulunut erityisesti shiialaisuuden hävittäminen Pakistanista. Viime vuosina merkittävimmiksi toimijoiksi ovat tulleet myös salafistisen ISIS-järjestön Khorasanin-haara ISKP sekä sunnalaisuuden aiemmin maltillisemmaksi sanottua ja valtavirtaa olevaa barelvilaista suuntausta noudattava Tehreek-i-Laibak Pakistan. Useiden Lashkar-e-Jhangvin taistelijoiden kerrotaan siirtyneen ISKP:n riveihin, joka on onnistunut kasvattamaan vaikutusvaltaansa etenkin Balochistanissa ja Khyber Pakhtunkhwassa. Sektaariseen toimintaan pyrkivät järjestöt käyttävät hyväkseen Pakistanin tiukkoja jumalanpilkkalakeja ja näihin perustuvia tekaistuja syytöksiä, joilla ne yllyttävät väkijoukkoja muita uskonryhmiä vastaan. Erityisesti shiiat ovat olleet tekaistujen jumalanpilkkasyytösten kohteina. Näiden lisäksi erityisesti ISKP on tehnyt terrori-iskuja shiioja vastaan ja oli taustalla maaliskuussa 2022 Pakistanin historian vakavimmassa sektaarisessa iskussa. Peshawarissa sijaitsevaan shiiamoskejaan tehdyssä iskussa kuoli ainakin 67 siviiliä ja haavoittui 190. Shiiojen lisäksi ISKP on hyökännyt sikhejä vastaan.[[30]](#footnote-30) Sektaarisen väkivallan kerrotaan lisääntyneen jo vuoden 2021 aikana. PIPS:n mukaan vuonna 2021 54 siviiliä sai surmansa ja 102 loukkaantui sektaarisissa välikohtauksissa. Uhreista 73 oli muita shiioja kuin hazaroita, 56 sunnalaisia, 15 shiiahazaroita, seitsemän hinduja, neljä ahmadimuslimeja ja yksi sikhi.[[31]](#footnote-31)

## Millainen on maan humanitaarinen tilanne huomioiden erityisesti vuoden 2022 tulvat?

Pakistan on yksi maailman äärisääilmiöille eniten alttiista valtioista. Kesäkuussa 2022 alkaneet ennakoimattomat monsuunisateet ja niistä seuranneet tulvat ja hyökytulvat saivat aikaan luonnonkatastrofin, jonka seurauksena useita ihmisiä kuoli ja infrastruktuuria tuhoutui laajasti. Tulvat ja niiden aiheuttamat maanvyöryt tuhosivat laajasti myös maatalousmaata ja metsää sekä tappoivat karjaa. Tulvista kärsivät pahiten Balochistanin, Sindhin ja Khyber Pakhtunkhwan provinssit.[[32]](#footnote-32) Marraskuun 2022 loppuun mennessä valtaosa tulvista oli päässyt laskemaan, ja niiden peitossa oli enää vajaan 5000 neliökilometrin alue Sindhissä ja Balochistanissa, kun enimmillään heinä-elokuussa 2022 tulvat peittivät 85 000 neliökilometrin alueen eri puolilla Pakistania.[[33]](#footnote-33)

Tulvilla on ollut vaikutusta arviolta 33 miljoonaan ihmiseen. Noin 7,9 miljoonaa ihmistä joutui siirtymään kodeistaan tulvien tuhottua noin 760 000 ja vaurioitettua 2 miljoonaa taloa. Eniten vaurioita asunnoille on aiheutunut Sindhin provinsseissa, jossa 89 % vaurioituneista taloista sijaitsee. Myös tieverkkoa ja muuta infrastruktuuria tuhoutui useissa provinsseissa. Alustavien arvioiden mukaan tulvien elinkeinoille ja infrastruktuurille aiheuttamien tuhojen vuoksi köyhyys uhkaa lisääntyä Pakistanissa. Noin 10–15 miljoonan ihmisen arvioidaan ajautuvan köyhyyteen ja ennestään köyhien kotitalouksien tilanne tulee heikentymään aiemmasta.[[34]](#footnote-34) Joulukuussa 2022 arvioitiin, että 5,1 miljoonaa ihmistä oli ruokaturvattomuutta kuvaavalla viisiportaisella asteikoilla tasolla neljä (hätätila). Lisäksi 1,1 miljoonan uuden ihmisen tilanteen arvioidaan heikentyvän samalle tasolle vuoden 2023 ensimmäisten kuukausien aikana. Tulvien seurauksena monilla alueilla on levinnyt tartuntatauteja, mutta tapausmäärien kerrottiin joulukuussa 2022 lähteneen laskuun.[[35]](#footnote-35)

Tulvien laskeminen syksyn 2022 aikana on mahdollistanut humanitaarisen avun toimittamisen näille alueille. Tästä huolimatta marraskuussa 2022 edelleen noin 5,4 miljoonaa ihmistä oli tulvia paossa kotialueensa ulkopuolella pahasti vaurioituneen infrastruktuurin vuoksi. Edelleen tulvien peitossa olevien alueiden arvioidaan pysyvän vielä pitkään niiden vaikutuksen alaisena.[[36]](#footnote-36)

## Lähteet

ACLED (Armed Conflict Location & Event Data Project) 6.1.2023. *Data Export Tool, välikohtaukset ajalta 1.1.-31.12.2022*. <https://acleddata.com/data-export-tool/> (käyty 11.1.2023).

Al-Jazeera 28.11.2022. *Pakistan Taliban ends ceasefire with gov’t, threatens new attacks*. <https://www.aljazeera.com/news/2022/11/28/pakistan-taliban-ends-ceasefire-with-govt-threatens-new-attacks> (käyty 13.1.2023).

Amnesty International 2022. *Amnesty International Report 2021/22: Pakistan*. <https://www.amnesty.org/en/location/asia-and-the-pacific/south-asia/pakistan/report-pakistan/>(käyty 13.1.2023).

BBC 4.11.2022. *Imran Khan: Shock and condemnation over attack on Pakistan ex-PM*. <https://www.bbc.com/news/world-asia-63509295> (käyty 13.1.2023).

CIA (Central Intelligence Agency) 11.1.2023. *World Fact Book: Pakistan*. <https://www.cia.gov/the-world-factbook/countries/pakistan/> (käyty 13.1.2023).

CRSS (Center for Research and Security Studies)

31.12.2022. *Year 2022: Proxy Terror Returns in Big Way*. <https://crss.pk/annual-security-report-2022/> (käyty 13.1.2023).

5/2022. *Annual Security Report 2021*. [https://crss.pk/wp-content/
uploads/2022/05/Report-Annual-Report.pdf](https://crss.pk/wp-content/uploads/2022/05/Report-Annual-Report.pdf) (käyty 13.1.2023).

CFR (Council on Foreign Relations) 12.5.2022. *Global Conflict Tracker: Conflict Between India and Pakistan*. <https://www.cfr.org/global-conflict-tracker/conflict/conflict-between-india-and-pakistan> (käyty 13.1.2023).

Dawn 2.8.2022. *Militant attacks increased in July despite TTP ceasefire: report*. <https://www.dawn.com/news/1702729> (käyty 13.1.2023).

The Financial Times 10.11.2022. *Imran Khan sets up a rare showdown with Pakistan’s potent military*. <https://www.ft.com/content/64a34ac0-a1a9-41fd-b0de-e2606e08ef2a> (käyty 13.1.2023).

FP (Foreign Policy) 20.10.2022. *Pakistan’s Military Is Here to Stay*. [https://foreignpolicy.com/
2022/10/20/imran-khan-pakistan-military-establishment-courts-pti/](https://foreignpolicy.com/2022/10/20/imran-khan-pakistan-military-establishment-courts-pti/) (käyty 13.1.2023).

The Guardian 10.1.2023. *Imran Khan wounded in ‘assassination attempt’ in Pakistan*. <https://www.theguardian.com/world/2022/nov/03/imran-khan-shot-in-assassination-attempt-in-pakistan> (käyty 13.1.2023).

HRCP (Human Rights Commission of Pakistan) 2022. *State of Human Rights in Pakistan 2021*. <https://hrcp-web.org/hrcpweb/wp-content/uploads/2020/09/2022-State-of-human-rights-in-2021.pdf> (käyty 13.1.2023).

HRW (Human Rights Watch) 2022. *World Report 2022: Pakistan – Events of 2021*. <https://www.hrw.org/world-report/2022/country-chapters/pakistan> (käyty 13.1.2023).

International Crisis Group

27.12.2022. *A Change of Command and Political Contestation in Pakistan*. <https://www.crisisgroup.org/asia/south-asia/pakistan/change-command-and-political-contestation-pakistan> (käyty 13.1.2023).

5.9.2022. *A New Era of Sectarian Violence in Pakistan*. [https://www.crisisgroup.org/
327/asia/south-asia/pakistan/new-era-sectarian-violence-pakistan](https://www.crisisgroup.org/327/asia/south-asia/pakistan/new-era-sectarian-violence-pakistan) (käyty 13.1.2023).

PIPS (Pak Institute for Peace Studies)

1/2023. *Pakistan Security Report 2022*. <https://www.pakpips.com/web/wp-content/uploads/2023/01/SR22-Preview.pdf> (käyty 13.1.2023).

1/2022. *Pakistan Security Report 2021*. <https://www.pakpips.com/web/wp-content/uploads/2022/01/Sr2021FinalWithTitles.pdf> (käyty 13.1.2023).

UNGA (United Nations General Assembly) 15.11.2022. *Pakistan: Compilation of information prepared by the Office of the United Nations High Commissioner for Human Rights*. <https://undocs.org/A/HRC/WG.6/42/PAK/2> (käyty 13.1.2023).

UNOCHA (United Nations Office for the Coordination of Humanitarian Affairs)

9.12.2022. *Pakistan 2022 Floods Response Plan Interim Report: Sep – Nov 2022 (Issued 09 Dec 2022)*. <https://reliefweb.int/report/pakistan/pakistan-2022-floods-response-plan-interim-report-sep-nov-2022-issued-09-dec-2022> (käyty 13.1.2023).

6.12.2022. *Pakistan: 2022 Monsoon Floods - Situation Report No. 12 (As of 5 December 2022)*. <https://reliefweb.int/report/pakistan/pakistan-2022-monsoon-floods-situation-report-no-12-5-december-2022> (käyty 13.1.2023).

4.10.2022. *Revised Pakistan 2022 Floods Response Plan: 01 Sep 2022 - 31 May 2023 (Issued 04 Oct 2022)*. <https://reliefweb.int/report/pakistan/revised-pakistan-2022-floods-response-plan-01-sep-2022-31-may-2023-issued-04-oct-2022> (käyty 13.1.2023).

USDOS (United States Department of State)

2.6.2022. 2021 *Report on International Religious Freedom: Pakistan*. <https://www.state.gov/reports/2021-report-on-international-religious-freedom/pakistan/> (käyty 13.1.2023).

12.4.2022. 2021 *Country Reports on Human Rights Practices: Pakistan*. <https://www.state.gov/reports/2021-country-reports-on-human-rights-practices/pakistan/> (käyty 13.1.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 11.1.2023. [↑](#footnote-ref-1)
2. FP/Haqqani 20.10.2022; The Financial Times 10.11.2022. [↑](#footnote-ref-2)
3. CIA 11.1.2023. [↑](#footnote-ref-3)
4. CIA 11.1.2023. [↑](#footnote-ref-4)
5. International Crisis Group 27.12.2022. [↑](#footnote-ref-5)
6. The Guardian/Baloch 3.11.2022; BBC 4.11.2022. [↑](#footnote-ref-6)
7. International Crisis Group 27.12.2022. [↑](#footnote-ref-7)
8. PIPS 2021, s. 17–18. [↑](#footnote-ref-8)
9. International Crisis Group 5.9.2022; RFE/RL 31.12.2022. [↑](#footnote-ref-9)
10. Al-Jazeera 28.11.2022. [↑](#footnote-ref-10)
11. Dawn 22.8.2022. [↑](#footnote-ref-11)
12. Al-Jazeera 28.11.2022. [↑](#footnote-ref-12)
13. International Crisis Group 5.9.2022. [↑](#footnote-ref-13)
14. CFR 12.5.2022. [↑](#footnote-ref-14)
15. CRSS 2022, s. 3,7. [↑](#footnote-ref-15)
16. CRSS 31.12.2022. [↑](#footnote-ref-16)
17. PIPS 2023, s. 11–13, 23–24. [↑](#footnote-ref-17)
18. PIPS 2023, s. 15-16, 19-20. [↑](#footnote-ref-18)
19. PIPS 2022, s. 20, 23, 25. [↑](#footnote-ref-19)
20. PIPS 2023, s. 18. [↑](#footnote-ref-20)
21. ACLED 6.1.2023. [↑](#footnote-ref-21)
22. UNGA 15.11.2022, s. 1–2; HRCP 2022, s. 13–22; HRW 2022; Amnesty International 2022. [↑](#footnote-ref-22)
23. UNGA 15.11.2022, s. 1–2. [↑](#footnote-ref-23)
24. HCRP 2022, s. 4; HRW 2022; Amnesty International 2022. [↑](#footnote-ref-24)
25. USDOS 2.6.2022. [↑](#footnote-ref-25)
26. UNGA 15.11.2022, s. 7,10; Amnesty International 2022; USDOS 12.4.2022; HRW 2022. [↑](#footnote-ref-26)
27. USDOS 12.4.2022, Amnesty International 2022. [↑](#footnote-ref-27)
28. HRW 2022. [↑](#footnote-ref-28)
29. USDOS 12.4.2022; International Crisis Group 5.9.2022. [↑](#footnote-ref-29)
30. International Crisis Group 5.9.2022. [↑](#footnote-ref-30)
31. PIPS 2022, s. 29. [↑](#footnote-ref-31)
32. UN OCHA 4.10.2022, s. 2–6. [↑](#footnote-ref-32)
33. UN OCHA 9.12.2022, s. 2. [↑](#footnote-ref-33)
34. UN OCHA 4.10.2022, s. 4–5. [↑](#footnote-ref-34)
35. UN OCHA 6.12.2022. [↑](#footnote-ref-35)
36. UN OCHA 9.12.2022, s. 2 [↑](#footnote-ref-36)